32006D0360
L 134/34
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 28 февруари 2006 година
за изменение на приложение II към Решение 79/542/ЕИО на Съвета относно списъка за вписванията за Бразилия, Черна гора и Сърбия
(нотифицирано под номер С(2006) 579)
(текст от значение за ЕИП)
(2006/360/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално член 8, уводната фраза, член 8, точка 1, първи параграф и член 8, точка 4 от нея,
като има предвид, че:
(1)
Част 1 от приложения I и II към Решение 79/542/ЕИО на Съвета от 21 декември 1979 г. относно съставянето на списък с трети страни, от които държавите-членки разрешават вноса на говеда, свине и на прясно месо (2) определя списък с имена на трети страни и части от тях, от които държавите-членки имат разрешение да внасят определени живи животни и прясно месо.
(2)
Решение 2005/432/ЕО на Комисията от 3 юни 2005 г. определя ветеринарно-санитарни и здравни изисквания и образци на сертификати за внос от трети страни на месни продукти за консумация от човека и отменя Решения 97/41/ЕО, 97/221/ЕО и 97/222/ЕО (3). Това решение включва списък с имена на трети страни и части от тях, от които вносът на месни продукти следва да бъде разрешен. Това решение също така въвежда образец на ветеринарно-санитарни сертификати, както и правилата, които се изискват за обработката на тези продукти.
(3)
След избухване на огнища на болестта шап в Бразилия Решение 79/542/ЕИО беше изменено с Решение 2005/753/ЕО на Комисията (4), за да бъдат внесени изменения в част I от приложение II към Решение 79/542/ЕИО и предвиденото с него прекратяване на вноса на обезкостено говеждо месо от щатите Mato Grosso do Sul, Parana и Sao Paulo.
(4)
За да се постигне яснота, съгласуваност и прозрачност в районирането, предвидено с Решение 79/542/ЕИО относно прясното месо и с Решение 2005/432/ЕО относно месните продукти, е необходимо да се направят изменения в някои описания по отношение на районирането и в ограниченията по отношение на сроковете за Бразилия.
(5)
В допълнение на това Сърбия и Черна гора са републики със свои собствени митнически територии, които заедно формират държавен съюз. Ето защо същите следва да бъдат вписвани отделно в списъците с имена на трети страни или на части от тях, от които е разрешен вносът на месни продукти.
(6)
Решение 79/542/ЕИО следва да бъде съответно изменено.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Част 1 от приложение II към Решение 79/542/ЕИО се заменя с текста на приложението към настоящото решение.
Член 2
Адресати на настоящото решение са държавите-членки.
Съставено в Брюксел на 28 февруари 2006 година.